THAI ปิดตลาดบวกเกือบ 5% รับข่าวดี หลัง EASA ไม่แบนสายการบินของไทย
THAI ปิดตลาดวันนี้ราคาอยู่ที่ 8.60 บาท บวก 0.40 บาท หรือ 4.88% สูงสุดที่ 9.20 บาท ต่ำสุดที่ 8.60 บาท มูลค่าซื้อขายที่ 182.45 ล้านบาท รับข่าวดี EASA ไม่แบนสายการบินไทย
11 ธ.ค. 2558

ผู้สื่อข่าวรายงานว่า ราคาหุ้นบริษัท การบินไทย จำกัด (มหาชน) หรือ THAI ปิดตลาดวันนี้ราคาอยู่ที่ 8.60 บาท บวก 0.40 บาท หรือ 4.88% สูงสุดที่ 9.20 บาท ต่ำสุดที่ 8.60 บาท มูลค่าซื้อขายที่ 182.45ล้านบาทขณะที่ดัชนีตลาดหุ้นไทยโดยรวมลบ 1.30%
โดยปัจจัยที่ส่งผลให้ราคาหุ้นปรับตัวขึ้นคาดว่ามาจากกรณีที่สำนักงานการบินพลเรือนแห่งสหภาพยุโรป หรือ EASA แจ้งผลการตรวจสอบมาตรฐานสายการบินของประเทศไทย ผ่านการประเมิน ส่งผลให้สายการบินไทยรอดพ้นจากการถูกแบน หรือสั่งห้ามไม่ให้สายการบินของไทยบินเข้าสหภาพยุโรป หลังจากที่กังวลกันมาตลอด 10 วัน นับจากสำนักงานบริหารการบินแห่งชาติของสหรัฐอเมริกา (FAA) ลดระดับมาตรฐานด้านการบินของไทย เมื่อ 1 ธ.ค. ที่ผ่าน และถูก ICAO ปักธงแดงมาแล้วเมื่อ 18 มิ.ย.ที่ผ่านมา ขณะที่สายการบินไลอ้อนแอร์ของอินโดนีเซียยังคงอยู่ในบัญชีดำอย่างเป็นทางการของ EASA
อนึ่ง ยุโรปถือเป็นตลาดการท่องเที่ยวของไทยใหญ่เป็นอันดับสองด้วยจำนวนนักท่องเที่ยวประมาณร้อยละ 18 ของนักท่องเที่ยวจากต่างประเทศรวมในปีนี้
 